RESOLUCIÓN do 10 de xullo de 2006, da Secretaría Xeral de Comunicación, pola que se establecen axudas económicas, en réxime de concorrencia competitiva, destinadas a empresas xornalísticas e de radiodifusión.
CONSELLERÍA DE PRESIDENCIA, ADMINISTRACIÓNS PÚBLICAS E XUSTIZA — III. OUTRAS DISPOSICIÓNS — 18/07/2006

En cumprimento do disposto no Decreto 96/2004, do 13 de maio, polo que se modifica o Decreto 71/1999, do 18 de marzo, polo que se regulan as axudas a empresas xornalísticas e de radiodifusión e, en uso das facultades que teño conferidas,
DISPOÑO:
Artigo 1º.-Obxecto.
Esta resolución ten por obxecto o establecemento de subvencións ás empresas xornalísticas radicadas en Galicia que estean debidamente inscritas no Rexistro Mercantil ou no que corresponda segundo a forma empresarial que adopten.
Para os efectos desta resolución entenderase:
a) Por empresas xornalísticas, as que teñan por obxecto da súa actividade, entre outras, a edición e distribución de xornais diarios co mesmo título e numeración sucesiva, as empresas radiofónicas privadas e aquelas que transmitan a súa actividade informativa diaria a través da internet, vía satélite ou por calquera outro sistema que empregue soportes das novas tecnoloxías da comunicación.
b) Por empresas radicadas en Galicia aquelas que conten cun cadro de persoal estable de cando menos cinco traballadores e que elaboren e difundan toda ou parte da súa producción informativa de forma específica no territorio da comunidade autónoma.
Artigo 2º.-Actuacións subvencionables.
1. Poderán solicitar as axudas obxecto desta resolución as empresas que publiquen, ou difundan informacións, programas, artigos, reportaxes, colaboracións ou seccións orientadas a alentar a defensa da identidade de Galicia, a promoción dos seus valores, a normalización da lingua e a difusión da súa cultura. Na súa produción informativa deberá ter un especial protagonismo o idioma galego.
2. As empresas xornalísticas e de radiodifusión que se acollan ás axudas reguladas nesta resolución, comprometeranse a: respectar, nas informacións redactadas en castelán a lingua das declaracións da fonte ou do entrevistado, sempre que as citas sexan transcritas en estilo directo, e a introducir a oferta positiva establecida no Plan Xeral de Normalización da Lingua Galega, cando menos na relación xornalística cos representantes cidadáns e cargos de responsabilidade pública. A oferta positiva consiste na adopción do galego como lingua de contacto inicial entre a empresa e o entrevistado.
3. Quedan excluídos da concesión de axudas:
a) Os boletíns interiores de institucións.
b) As publicacións de partidos políticos, asociacións relixiosas ou entidades públicas.
c) As de distribución gratuíta.
d) As empresas que emitan a través de sinal de Televisión.
Artigo 3º.-Financiamento.
A concesión das subvencións reguladas nesta resolución terá como límite global o crédito de 2.200.000 A, que se financiará con cargo a aplicación orzamentaria 04.30.353E.470.0 dos orzamentos xerais da Comunidade Autónoma de Galicia para o ano 2006.
Artigo 4º.-Solicitudes.
As solicitudes, axustadas ao modelo oficial que se publica como anexo desta resolución, dirixiranse ao secretario xeral de Comunicación e deberán ir acompañadas da seguinte documentación:
A) Empresas xornalísticas:
1. Copia do documento nacional de identidade do solicitante ou representante legal.
2. Testemuño auténtico da escritura de poder cando o solicitante obre en representación da persoa física ou xurídica titular do medio.
3. Certificación da inscrición no Rexistro Mercantil, ou no do órgano correspondente.
4. Memoria na que se faga constar os números publicados desde o 1 de xaneiro ao 31 de decembro de 2005, número de traballos ou artigos escritos en lingua galega durante o mesmo período e porcentaxe de publicacións, informacións ou emisións encamiñadas á nor
malización da lingua galega e difusión da identidade e cultura de Galicia.
5. Copia do pagamento do imposto sobre actividades económicas (IAE). No caso de que a entidade estea exenta, deberá xustificar a causa de exención.
6. Certificación de estar ao día nos pagamentos das obrigas tributarias e á Seguridade Social.
7. Certificación de non ter contraída ningunha débeda coa comunidade autónoma.
8. Copia autenticada do TC-2 onde se acredite que a empresa ten un cadro de persoal de candomenos 5 traballadores desde o 1 de xaneiro ao 31 de decembro de 2005.
9. Declaración do número de exemplares difundidos da publicación de que se trate durante o período do 1 de xaneiro ao 31 de decembro de 2005, acompañada da documentación que o acredite. No caso de empresas que emitan a través da internet, presentarán declaración do número de visitas ou consultas efectuadas no período citado anteriormente. Incidirá especialmente na valoración a certificación expedida pola Oficina da Xustificación da Difusión (OXD), coa difusión no período do 1 de xaneiro ao 31 de decembro de 2005.
10. Declaración xurada do representante da empresa responsabilizándose de que vai incrementar o uso da lingua galega un mínimo dun dez por cento sobre o existente en galego, en cada cabeceira.
11. Os peticionarios das axudas presentarán, coa solicitude inicial, unha declaración de conxunto de todas as solicitudes efectuadas ou concedidas, para un mesmo proxecto, das distintas administracións públicas.
B) Empresas de radiodifusión:
1. Memoria na que se faga constar a programación, especificando que parte dela se realiza en lingua galega. Este último extremo acreditarase mediante declaración xurada.
2. A que se establece nos números 1, 2, 3, 5, 6, 7, 8, e 11 do epígrafe A) deste artigo.
3. Informe do estudo xeral de medios relativo á audiencia acumulada da emisora solicitante durante o período do 1 de xaneiro ao 31 de decembro de 2005.
4. Declaración xurada do representante da empresa responsabilizándose de que continuará realizando as emisións en galego ata o 31 de decembro de 2006 no caso de ser beneficiaria da axuda.
Artigo 5º.-Prazo e presentación de solicitudes.
O prazo de presentación de solicitudes será dun mes a partir do día seguinte á publicación desta resolución.
As solicitudes poderán presentarse no rexistro xeral da Consellería da Presidencia, Administracións Públicas e Xustiza, sito no edificio administrativo de San Caetano, Santiago de Compostela, directamente ou a través dos procedementos establecidos nos artigos 38.4º e 38.5º da Lei 30/1992, do 26 de novembro, de réxime xurídico das administracións públicas e do procedemento administrativo común.
Artigo 6º.-Tramitación dos expedientes.
As solicitudes presentadas serán tramitadas polo servizo competente da Secretaría Xeral de Comunicación.
As ditas solicitudes serán avaliadas por unha comisión integrada polos seguintes membros:
Presidente: o secretario xeral de Comunicación.
Vogais:
-A secretaria xeral de Política Lingüística.
-Un funcionario da Secretaría Xeral de Comunicación con categoría non inferior á de xefe de servizo.
-Un funcionario proposto pola Secretaría Xeral de Política Lingüística con categoría non inferior á de xefe de servizo.
Secretario: un funcionario da Secretaría Xeral de Comunicación, por proposta do presidente, que actuará con voz pero sen voto.
Artigo 7º.-Criterios de valoración.
A valoración das solicitudes presentadas basearase nos seguintes criterios:
a) Criterio referido á difusión: tiraxe de exemplares, número de lectores ou oíntes e número de visitas ou consultas.
b) Criterio referido ao emprego regular do galego normativizado por parte do medio, seguindo o establecido no Decreto 172/1982, do 17 de novembro, de normas sobre uso e ensino da lingua galega e na disposición adicional da Lei 3/1983, do 15 de xuño, de normalización lingüística.
c) Criterio referido a porcentaxe de publicacións, informacións ou emisións encamiñadas á normalización da lingua galega e difusión da identidade e cultura de Galicia.
Artigo 8º.-Resolución.
1. As solicitudes de axuda realizadas ao abeiro desta resolución serán resoltas polo secretario xeral de Comunicación ao abeiro do establecido na disposición adicional segunda apígrafe c) do Decreto 44/2006, do 2 de marzo, de estrutura orgánica dos órganos superiores dependentes da Presidencia da Xunta de Galicia.
As axudas concedidas ao abeiro desta resolución daráselles publicidade nos termos do establecido no artigo 78.8 in fine do Decreto lexislativo 1/1999, do 7 de outubro polo que se aproba a Lei de réxime financeiro e orzamentario de Galicia. No suposto de que a contía individualmente considerada sexa inferior a 3.000 euros publicarase no taboleiro de anuncios da Secretaría Xeral de Comunicación.
2. A comisión poderá solicitar todos os informes que considere necesarios, realizando proposta, para que se adopte a resolución que proceda. Contra a dita resolución poderá interpoñerse potestativamente recurso de reposición nos prazos estipulados no artigo 117 da Lei 30/1992, do 26 de novembro, de réxime xurídico das administracións públicas e do procedemento administrativo común, ou acudir directamente á xurisdición contencioso-administrativa no prazo de dous meses desde a súa notificación perante o Tribunal Superior de Xustiza de Galicia.
3. A concesión ou denegación desta liña de subvencións, axustarase aos artigos 42 e 44 da Lei 30/1992, do 26 de novembro, de réxime xurídico das administracións públicas e do procedemento administrativo
común. No prazo de seis meses desde a data de publicación desta convocatoria, ditarase resolución expresa, e notificarase a cada unha das empresas ou entidades solicitantes, de non producirse a notificación no referido prazo e de conformidade co artigo 44.1º da citada lei, os interesados poderán entender desestimadas as súas pretensións por silencio administrativo.
Artigo 9º.-Obrigas dos beneficiarios.
1. Os beneficiarios das axudas quedan obrigados a:
a) Aceptar expresamente a subvención e acreditar que se atopan ao corrente das súas obrigas tributarias e sociais, e que non teñen pendente de pagamento ningunha débeda, por ningún concepto, coa Administración pública da comunidade autónoma.
b) Ao reintegro, total ou parcial, da axuda pública percibida no suposto de incumprimento das condicións establecidas para a súa concesión.
c) A facilitar toda a información que lle sexa requirida pola Intervención Xeral da Comunidade Autónoma, polo Tribunal de Contas e polo Consello de Contas, no exercicio das súas funcións de fiscalización e control do destino das axudas.
d) Así mesmo, no momento da xustificación da execución total do proxecto e en calquera caso antes de efectuar o pagamento da axuda o peticionario presentará unha declaración complementaria do conxunto das axudas solicitadas tanto as aprobadas ou concedidas como as pendentes de resolución, para un mesmo proxecto das distintas administracións públicas competentes ou calquera dos seus organismos, entes ou sociedades.
2. Para os efectos de xustificar o compromiso establecido no artigo 2º.2 desta resolución, os beneficiarios deberán achegar declaración do representante da empresa responsabilizándose de respectar as declaracións da fonte ou do entrevistado e a introdución da oferta positiva, nos termos recollidos neste.
Neste senso, toda alteración das condicións tidas en conta para a concesión da subvención e, en todo caso, a obtención concorrente de subvencións ou axudas outorgadas por outras administracións ou entes públicos ou privados, nacionais ou internacionais, poderá dar lugar á modificación da resolución de concesión.
O pagamento farase efectivo na súa totalidade unha vez adoptada a resolución a que se refire o artigo anterior.
Disposicións derradeiras
Única.-Nos aspectos non contidos nesta resolución, aplicarase o Decreto 71/1999, do 18 de marzo, modificado polo Decreto 96/2004, do 13 de maio, e os artigos 78 e 79 do Decreto lexislativo 1/1999, do 7 de outubro, polo que se aproba o texto refundido da Lei de réxime financeiro e orzamentario de Galicia e Decreto 287/2000, do 21 de novembro, que o desenvolve, así como o artigo 41 da Lei 7/2005, do 29 de decembro, de orzamentos xerais da Comunidade Autónoma de Galicia para o ano 2006.
Santiago de Compostela, 10 de xullo de 2006.
Fernando Salgado García
Secretario xeral de Comunicación